Ressourcemanglen i IT branchen gør ondt.

Gartner siger det, Rambøll siger det, og Carsten Hansen siger det i en blog hér på Version2. Det allerstørste problem for væksten lige nu er mangel på specialiserede ressourcer og talent. Vi har set det komme i lang tid. Alle kender tallene.

'I 2030 vil vi mangle 19.000 IT-specialister. Allerede nu har mere end hver 4. IT-virksomhed oplevet at sige nej til ordrer, fordi de ikke kan finde de rette folk til at løse opgaverne.'

Så nu skriger alle på ressourcer, der kan løfte og udvikle, og det er meget svært at finde kompetente it-folk, både når man kigger internt i organisationen, og når man søger eksternt.

Der er for få specialister, og der bliver heller ikke uddannet nok mennesker til den voksende efterspørgsel.

Der er simpelthen for mange, der kæmper om de samme få ledige ressourcer, og resultatet er en eskalerende lønspiral (sammen med gennemsnitsalderen).

Så man prøver at headhunte fra konkurrenter, man hyrer udenlandsk arbejdskraft, man udlover bonus for tip, man søger, og man kigger indad og uddanner interne folk.

Men ingen af de hér ting virker ret godt. Det er ikke helt ukompliceret at hente udenlandsk arbejdskraft. Alternativet er at outsource opgaver, men det er heller ikke altid optimalt.

Problemet er måske, at helt grundlæggende gør rigtig mange, som man plejer. Og det er ikke nok. Det virker ikke.

Gør noget nyt

Men der er en anden mulighed: Gør noget nyt. Tænk nyt. Ansæt nogle nyuddannede med ild i, nogle du kan lide, nogle, der passer til jeres kultur, og lær dem så det, de mangler.

Der er et kæmpe potentiale i unge akademikere. En fjerdedel af dem står uden job, og der er udsigt til en hidtil uset stigning af andelen af langtidsledige.

Det er en fantastisk mulighed for it-afdelingerne, der mangler folk.

De unge akademikere er dygtige. De har lært at lære, og de er vant til at tilpasse sig. De udfordrer vanetænkning, bringer innovation med sig og opdager nye løsninger.

De er en effektiv løsning på problemet. Men du skal selvfølgelig vælge at give dem en chance og noget målrettet træning i netop dén teknologi, som er relevant for jer.

Enhver kan jo sagtens selv tage sig af processen med at kvalificere de unge, hvis man har ressourcer til det.

Vi ved, at det er en bæredygtig idé. Vi startede for godt to år siden med at uddanne nyuddannede akademikere, og vi har siden da hyret og trænet flere end 200 mennesker, som nu er ude og bidrage i virkeligheden.

De nyuddannede er velfungerende både hos store og små virksomheder, og langt de fleste er meget loyale overfor de virksomheder, som hyrer dem, og som finansierer uddannelsesprogrammet.

De ved godt, at de har fået en usædvanlig chance.

Det eneste, vi behøver gøre, er at række hænderne ud og plukke de lavthængende talenter. Så lad os arbejde sammen med skolerne og a-kasserne om at få endnu flere nyuddannede i job. Det er der vækst i.